Kêrel skiet glo onnie, toe homself buite Tzaneen | Netwerk24
Deur Marietie Louw-Carstens 09 Januarie 2019 10:35
'n Onderwyseres van 'n laerskool buite Tzaneen is Dinsdag vermoedelik deur haar kêrel doodgeskiet.
Yvonne Mushwana (40) was 'n onderwyseres by die Nyatshiri Primary School in die Ntsako-nedersetting in Letsitele buite Tzaneen.
Kol. Moatshe Ngoepe, polisiewoordvoerder in Limpopo, sê Mushwana en haar kêrel het naby 'n plaaslike skrootwerf baklei.
Omstanders het skote hoor klap. "Hulle was geskok om te sien die vrou is doodgeskiet," sê Ngoepe.
Die man wat by haar was, het weggehardloop.
Ngoepe sê 'n soektog na hom is begin.
Die polisie het enkele ure nadat Mushwana doodgeskiet is, op die lyk van haar kêrel, Khashane Willy Malatji (45), in sy huis afgekom.
Malatji was 'n plaaslike sakeman. Hy het homself vermoedelik doodgeskiet. Die polisie het beslag gelê op 'n vuurwapen wat langs hom gekry is.
Lt.genl. Nneke Ledwaba, polisiehoof in Limpopo, sê hy is bekommerd oor die aantal voorvalle van gesinsgeweld in die provinsie. Hy het mense aangeraai om hulp te kry en hulle gemaan om nie tot geweld oor te gaan nie.
* In 'n onlangse voorval van gesinsgeweld het drie jong kinders in Ga-Masemola in Limpopo in 'n huis verkool toe 'n maatskaplike werker en haar vriend in 'n stryery betrokke was.
Mapula Mokaba-Phukwana, LUR vir maatskaplike ontwikkeling, het toe ook die publiek gemaan om betyds hulp te kry wanneer daar probleme in gesinne is.